Isoleret set kan man mene, at valget og senere fravalget af Mohammad Sabah Ahmad som folketingskandidat for Alternativet i Østjylland er komplet ligegyldigt. Min tiltro til de østjyske vælgere siger mig, at mandens chance for at komme i Folketinget kun i et beskedent omfang afhang af opstillingen.

Men selv om et folketingskandidatur til Mohammad Sabah Ahmad næppe havde givet valg, tegner den pinagtige proces – først blev han valgt som kandidat for Alternativet alene for efter et døgns politisk pres at blive kasseret på grund af en påstået teknikalitet – et billede af et parti, der lod hånt om kampen mod intolerance til fordel for at fremstå som partiet af »empati, generøsitet og tilgivelse«.

Netop empati, generøsitet og tilgivelse var de storladne superlativer, Mohammad Sabah Ahmad meget offentligt tilskrev Alternativet, hvis medlemmer havde ladet nåde gå for ret, set bort fra Mohammad Sabah Ahmads bombetrussels-plettede straffeattest og valgt kandidaten.